Performanța reușită de PAOK Salonic sub comanda lui Răzvan Lucescu în sezonul recent încheiat, alb-negrii cucerind titlul în fața celor trei mari forțe tradiționale din fotbalul grec, Olympiacos, Panathinaikos și AEK Atena, nu a rămas fără ecou în afara Eladei.
Răzvan este acum principala țintă pentru una dintre marile puteri din Super Lig din Turcia, un club unde a activat și a câștigat un titlul chiar tatăl său, Mircea.
Gruparea care insistă pentru aducerea imediată a lui Răzvan Lucescu este Beșiktaș Istanbul care va juca în viitoarea ediție a Europa League în calitate de câștigătoare a Cupei Turciei.
Beșiktaș nu a mai contat de ani buni în lupta la titlu și evident este o situație care nu convine deloc vulturilor negri și mai ales numeroșilor lor susținători.
Pentru că se dorește revigorarea clubului și intrarea în lupta pentru supremație, conducerea îl consideră pe Răzvan Lucescu a fi omul potrivit pentru o asemenea misiune dificilă. Problema este că Lucescu junior nu poate pleca de la PAOK, el semnând de curând un nou contract, valabil până în 2027.
Patronul lui PAOK, Ivan Savvidis, i-a promis lui Răzvan că îl va lăsa să plece, deși nu-și dorește acest lucru, pe baza clauzei de eliberare pe care i-a fixat-o de comun acord cu el: două milioane euro pentru un club din Vest și patru milioane pentru o grupare din zona apropiată. Cum Turcia se încadrează în spațiul balcanic, deci apropiat, Beșiktaș îl poate lua pe român doar dacă achită cele 4 milioane.
Lucescu junior ar putea accepta și din alt motiv. Ar avea șansa de a se lupta pentru titlu cu unul dintre cei mai mari tehnicieni din lume, portughezul Jose Mourinho, cel care a condus recent la București selecționata Stelelor Lumii contra Generației de Aur.
Mourinho a refuzat 150 de milioane de euro pe trei sezoane de la o nou promovată în Arabia Saudită și a ales cele 15 milioane de la Fenerbahce.